Document ID: 32006R1544

PADOMES REGULA (EK) Nr. 1544/2006
(2006. gada 5. oktobris),
kas nosaka īpašus pasākumus, lai veicinātu zīdtārpiņu audzēšanu
(Kodificēta versija)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 37. pantu,
ņemot vērā Komisijas priekšlikumu,
ņemot vērā Eiropas Parlamenta atzinumu (1),
ņemot vērā Eiropas Ekonomikas un sociālo lietu komitejas atzinumu (2),
tā kā:
(1)
Padomes Regula (EEK) Nr. 845/72, (1972. gada 24. aprīlis), kas nosaka īpašus pasākumus, lai veicinātu zīdtārpiņu audzēšanu (3), ir vairākas reizes būtiski grozīta (4). Skaidrības labad būtu lietderīgi veikt minētās regulas kodifikāciju.
(2)
Padomes Regula (EEK) Nr. 827/68 (1968. gada 28. jūnijs) par tirgus kopējo organizāciju dažiem produktiem, kas uzskaitīti Līguma II pielikumā (5), nosaka pasākumus, kas regulē zīdtārpiņu un to oliņu tirdzniecību, tomēr neparedzot atbalstošus pasākumus Kopienā. Zīdtārpiņu audzēšanai ir zināma nozīme atsevišķu Kopienas reģionu ekonomikā. Šī nodarbe ir papildu ienākumu avots šo reģionu zemniekiem. Tādēļ būtu jāpieņem pasākumi, lai nodrošinātu taisnīgus ienākumus zīdtārpiņu audzētājiem.
(3)
Šajā nolūkā būtu jāparedz pasākumi, kas atvieglotu piedāvājuma pielāgošanu tirgus prasībām, un zīdtārpiņu audzēšanai būtu jāpiešķir palīdzība, kas aizstātu visas valstu palīdzības attiecībā uz zīdtārpiņiem. Ievērojot zīdtārpiņu audzēšanas īpatnības, šai palīdzībai būtu jābūt noteiktas summas veidā par izmantoto zīdtārpiņu oliņu kastīti.
(4)
Dalībvalstu izdevumi, kas tām radušies no saistībām, ko uzliek šī regula, būtu jāfinansē Kopienai saskaņā ar kopējās lauksaimniecības politikas finansēšanas noteikumiem.
(5)
Šīs regulas īstenošanai vajadzīgie pasākumi būtu jāpieņem saskaņā ar Padomes Lēmumu 1999/468/EK (1999. gada 28. jūnijs), ar ko nosaka Komisijai piešķirto ieviešanas pilnvaru īstenošanas kārtību (6),
IR PIEŅĒMUSI ŠO REGULU.
1. pants
1. Atbalstu piešķir attiecībā uz Kopienā audzētiem zīdtārpiņiem, kas iekļauti KN kodā 0106 90 00, un zīdtārpiņu oliņām, kas iekļautas KN kodā 0511 99 90.
2. Atbalstu piešķir zīdtārpiņu audzētājiem par katru izmantoto zīdtārpiņu oliņu kastīti ar nosacījumu, ka kastītēs ir obligātais oliņu daudzums, kas jānosaka, un ka zīdtārpiņi ir sekmīgi izaudzēti.
3. Atbalsts par izmantotu zīdtārpiņu oliņu kastīti ir EUR 133,26.
2. pants
Sīki izstrādātus noteikumus šīs regulas piemērošanai pieņem saskaņā ar 4. panta 2. punktā minēto procedūru.
Sīki izstrādātie noteikumi jo īpaši attiecas uz 1. panta 2. punktā minēto obligāto daudzumu, informāciju, ko dalībvalstis sniedz Komisijai, un jebkādiem pārbaudes pasākumiem, lai aizsargātu Kopienas finanšu intereses pret krāpšanu un citām nelikumībām.
3. pants
Zīdtārpiņu audzēšanas gads sākas katra kalendārā gada 1. aprīlī un beidzas nākamā kalendārā gada 31. martā.
4. pants
1. Komisijai palīdz Dabisko šķiedru pārvaldības komiteja, kas izveidota ar 10. pantu Padomes Regulā (EK) Nr. 1673/2000 (2000. gada 27. jūlijs) par šķiedras linu un kaņepju tirgu kopējo organizāciju (7), turpmāk - “Komiteja”.
2. Ja ir atsauce uz šo punktu, piemēro Lēmuma 1999/468/EK 4. un 7. pantu.
Lēmuma 1999/468/EK 4. panta 3. punktā paredzētais termiņš ir viens mēnesis.
3. Komiteja pieņem savu reglamentu.
5. pants
Noteikumi, kas regulē kopējās lauksaimniecības politikas finansēšanu, attiecas uz 1. pantā minētajiem produktiem.
6. pants
Ar šo Regula (EEK) Nr. 845/72 tiek atcelta.
Atsauces uz atcelto regulu uzskata par atsaucēm uz šo regulu, un tās lasa saskaņā ar atbilstības tabulu II pielikumā.
7. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula ir saistoša kopumā un tieši piemērojama visās dalībvalstīs.
Luksemburgā, 2006. gada 5. oktobrī

Labels: 15
19
6